فورسان خەلیفە

فورسان مەحموود عەبدوڵڵا خەلیفە (; ٨ی نیسانی ١٩٨٣ – ٢٥ی تشرینی دووەمی ٢٠٢٣) فەرماندەیەکی باڵای سەربازی فەلەستینی بووە لە حەماس و لیواکانی قاسام. لە شاری تولکەرم لە دایکبووە، سەرکردەیەکی باڵای دیاری بزووتنەوەی حەماس و فەرماندەیەکی سەربازییە. لە ساڵی ٢٠٠٣ تا ساڵی ٢٠١١ لە ژێر دەستی حکومەتی ئیسرائیلدا دەستبەسەر بوو، کاتێک وەک بەشێک لە ئاڵوگۆڕی دیلەکانی گیلعاد شەلیت ئازادکرا، و دیپۆرتکرایەوە بۆ کەرتی غەززە. دواتر لە کاتی ئۆپەراسیۆنی شمشێری ئاسن لەلایەن ھێزەکانی ئیسرائیلەوە تیرۆرکرا.

 ژیانی سەرەتایی و پیشە 
خەلیفە لە ٨ی نیسانی ١٩٨٣ لە کەمپی پەنابەرانی نور شەمس لە شاری تولکەرم لەدایکبووە. لە کاتی ڕاپەڕینی دووەمدا بووە ئەندامێکی دیار لە لیواکانی قەسام و لە ٧ی نیسانی ٢٠٠٣ لەلایەن ئیسرائیلەوە بە تۆمەتی پیلانگێڕی بۆ ئەنجامدانی ھێرشی تیرۆریستی دژی ئیسرائیل دەستگیرکرا. لە ساڵی ٢٠١١ لەلایەن دەسەڵاتدارانی ئیسرائیلەوە ئازادکرا وەک یەکێک لە زیاتر لە ھەزار زیندانی فەلەستینی کە گۆڕدرایەوە لەگەڵ سەربازە دیلەکەی ئیسرائیل گیلاد شالیت.

دوای ئازادکردنی لە ساڵی ٢٠١١، خەلیفە بووە یەکێک لە دیارترین ئەندامانی فیرقەی کەرتی ڕۆژاوای لیواکانی قەسام. یەکەم بەرپرس بوو کە وەک فەرماندە بۆ باکووری کەناری ڕۆژاوا دەستنیشانکرا. ئیسرائیل ئیدعای ئەوە دەکات کە لە دوای ئازادکردنییەوە سەرپەرشتی چەندین ھێرشی تیرۆریستی دژی ھاووڵاتیانی مەدەنی ئیسرائیل کردووە، و کاری کردووە بۆ بەھێزکردنی ژێرخانی سەربازیی حەماس لە کەناری ڕۆژاوا.

 ژیانی تایبەتی 
خەلیفە بڕوانامەی بەکالۆریۆسی لە «گەشەپێدانی کۆمەڵایەتی و خێزان» لە زانکۆی کراوەی قودس بەدەستھێناوە، و لە ساڵی ٢٠٢١، بڕوانامەی ماستەر لە پەیمانگای گەشەپێدانی بەردەوام بەدەستھێناوە.

 تیرۆرکردن 
خەلیفە لە چوارچێوەی وەڵامدانەوەی ئیسرائیل بۆ لەشکرکێشییە لەناکاوەکەی حەماس بۆ سەر ئیسرائیل ساڵی ٢٠٢٣ لە کاتی بۆردومانی ئیسرائیل بۆ سەر کەرتی غەززە کوژرا. تەرمی ناوبراو لە ٢٥ی تشرینی دووەمی ٢٠٢٣ لەژێر داروپەردوودا دۆزرایەوە دوای چوونە ژوورەوەی ھێزەکانی فەلەستین بۆ ناو بینایەک لەکاتی ئاگربەستی کاتی، و لە زێدی خۆی لە تولکەرم پرسەی بۆ سازکرا.

 سەرچاوەکان 

پۆل:ئەندامانی قەسام
پۆل:مردووانی ٢٠٢٣
پۆل:لەدایکبووانی ١٩٨٣